เงินบาทเปิด 31.32/34
ธนาคารซีไอเอ็มบีไทย รายงาน เงินบาทเปิด 31.32/34 แนวโน้มแกว่งตัวในกรอบแคบๆ
22 ธ.ค. 2554

ธนาคารซีไอเอ็มบีไทย รายงาน เงินบาทเปิด 31.32/34 แนวโน้มแกว่งตัวในกรอบแคบๆ
นักบริหารเงินจากธนาคาร ซีไอเอ็มบี ไทย เปิดเผยว่า เช้าวันนี้เงินบาทเปิดตลาดที่ระดับ 31.32/34 บาท/ดอลลาร์ อ่อนค่าจากเย็นวานนี้ที่ปิดตลาดระดับ 31.21/25 บาท/ดอลลาร์ หลังมีข่าวธนาคารพาณิชย์ในยูโรโซนได้ยื่นขอกู้เงินจากอีซีบีในระดับที่สูงเกินคาด หลังจากอีซีบีประกาศปล่อยสินเชื่อ 3 ปีมูลค่า 4.89 แสนล้านยูโร (6.39 แสนล้านดอลลาร์สหรัฐ) ให้แก่ธนาคารพาณิชย์ในยูโรโซน ด้วยอัตราดอกเบี้ยเพียง 1%
"ช่วงแรกๆเหมือนตลาดรับข่าวนี้กัน ก่อนจะกลับมากังวลว่าอาจจะไม่ได้ช่วยอะไรมากนัก และยังกังวลเรื่องการถูกปรับลดอันดับความน่าเชื่อถือของธนาคารในยุโรป"นักบริหารเงินกล่าว
ล่าสุดเงินบาทเคลื่อนไหวอยู่ที่ระดับ 31.33/35 บาท/ดอลลาร์
ขณะที่ค่าเงินสกุลต่างประเทศเช้านี้ ค่าเงินยูโรอยู่ที่ระดับ 1.3042/3047 ดอลลาร์/ยูโร เงินเยนอยู่ที่ระดับ 78.06/10 เยน/ดอลลาร์ 
นักบริหารเงิน คาดว่า วันนี้เงินบาทจะเคลื่อนไหวในกรอบแคบๆ โดยมองกรอบที่ 31.30-31.45 บาท/ดอลลาร์ หลักๆยังให้ตามข่าวทางฝั่งยุโรปต่อไป 
นอกจากนี้ วันนี้วันพฤหัสบดีมีรายงานตัวเลขเศรษฐกิจของสหรัฐ ดังนี้ กระทรวงพาณิชย์สหรัฐเปิดเผยตัวเลขผลิตภัณฑ์มวลรวมภายในประเทศ (จีดีพี) ที่แท้จริงประจำไตรมาส 3/2011, กระทรวงแรงงานสหรัฐรายงานจำนวนผู้ขอรับสวัสดิการว่างงานรายสัปดาห์, ธนาคารกลางสหรัฐ (เฟด) สาขาชิคาโกเปิดเผยดัชนีการผลิตทั่วประเทศเดือนพ.ย., มหาวิทยาลัยมิชิแกนเปิดเผยดัชนีความเชื่อมั่นผู้บริโภคช่วงปลายเดือนธ.ค. และ Conference Board เปิดเผยดัชนีชี้นำเศรษฐกิจสหรัฐเดือนพ.ย.